钦定古今图书集成/明伦汇编/氏族典/第201卷 > 《郑樵通志》 > 高诩
## 钦定古今图书集成/明伦汇编/氏族典/第201卷 > 《郑樵通志》 > 高诩

按《后汉书高诩传》：“诩字季回，平原般人也。曾祖父嘉，
以《鲁诗》授元帝，仕至上谷太守。父容，少传嘉学。哀、平
间，为光禄大夫。诩以父任为郎中，世传《鲁诗》，以信行
清操知名。王莽篡位，父子称盲，逃不仕莽世。光武即
位，大司空宋弘荐诩，征为郎，除符离长，去官。后征为
博士。建武十一年，拜大司农，在朝以方正称。十三年”，
卒官。

===高获===按《后汉书高获传》：“获字敬公，汝南新息人也。为人尼
首方面，少游学京师，与光武有素旧，师事司徒欧阳
歙。歙下狱当断，获冠铁冠，带铁锧，诣阙请歙。帝虽不
赦而引见之，谓曰：‘敬公，朕欲用子为吏，宜改常性’。获
对曰：‘臣受性于父母，不可改之于陛下’。出便辞去。三
公争辟，不应。后太守鲍昱请获，既至门，令主簿就迎。”
主簿曰：“但使骑吏迎之。”获闻之即去。时郡境大旱，获
素善天文，晓遁甲，能役使鬼神。昱自往问，获曰：“急罢
三部督邮，明府当自北出，到三十里亭，雨可致也。”昱
从之，果得大雨。每行县，辄轼其闾。获遂远遁江南，卒
于石城。